[{"text_idx": "#000001", "text": "Ez dakit nolakoa izango den Alberto Nun\u0303ez Feijoo PPko lider bezala. Txorradak produzitzeko makina bezala oso efikaza dela erakusten ari da. Joan den astean Bilboko Euskalduna Jauregian egun bereziki emankorra zeukan. Carlos Iturgaizekin batera jendaurrean jolasten eta enredando zebilela kontuan izanda, logikak agintzen zuen ekitaldi horretatik titular txiripitiflautikoren bat ateratzekotan Santurtziko akordeoilari famatuenaren ahotik aterako zela. Baina gertatu dena gertatu denez, pentsatzen hasi beharko dugu Feijook ere momentu gogoangarriak eskainiko dizkigula hemendik aurrera, bere pazotik aterako baita zezen-larru osoan barrena gaita jotzera."}, {"text_idx": "#000002", "text": "Gaztetan Marcial Dorado narkoaren druidaren marmitan erori zenetik PPko beste inork baino gaitasun handiagoen jabe omen den izaki honek, zera adierazi zuen: \u201cNola ez dut euskal jendea maiteko? Seme bat dut gutxienez %25eko euskal genetika daukana. Aitona Euskal Herrikoa du eta ama 18 urtez bizi izan zen Bilbon. Ulertuko duzuen moduan, nire semeari begiratzen diodan bakoitzean Euskal Herriaz akordatzen naiz\u201d. Ez dakit zenbat aldiz ikusiko duen semea Feijook, baina maiz samar egiten badu, Orreaga Iritzi Taldearekin konpetitzeko moduan dago Euskal Herriari buruz pentsatzen inbertitutako orduetan."}, {"text_idx": "#000003", "text": "Dena den, euskal genetikaren portzentajea neurtzeko sistema bat postulatzen duen esaldi horrek sakoneko aldaketa ideologiko baten itxura dauka: eskuin espainiar nazionalistaren buruzagi berria Arana Goiri\u2019tar Sabinen ideiak bere eginez, haren gaur egungo jarraitzaileei ere lotsa emango liekeen moduan. Lehen \u201c\u00bfque\u0301 pone en tu DNI?\u201d galdetzen zutenak orain \u201c\u00bfque\u0301 pone en tu ADN?\u201d galdezka."}, {"text_idx": "#000005", "text": "Eszenifikatu egin behar dela, alegia. Eta badirudi orain estreinatu nahi duten antzezlana dela PP moderatu bat, periferietako indioak ulertuko dituena eta abar. Zeren haurtzaindegira bueltan bidali duten Pablo Casadorekin entseatu zuten \u201cultras sur\u201d estiloak eman dizkien emaitzak nahiko erdipurdikoak izan dira \u2013eta konkretuki paraje hauetan, oso ipurdikoak\u2013."}, {"text_idx": "#000006", "text": "Lastima da obra berri honetarako euskal PPk eduki dituen bi aktore guapoenak \u2013Quiroga eta Semper\u2013 jada ez daudela. Iturgaiz bezain graziosoak ez ziren, ados, baina nik behintzat oso ondo pasatzen nuen ikusten nola abertzale zintzo askok desiraz beteriko fantasia errudunak edukitzen zituzten fatxaliberalez pentsatzen. Genetistentzat ez dakit, baina psikologoentzat bazegoen lan-esparru bat hor."}]